Yhteisöjen tuomioistuimen tuomio 5 päivänä lokakuuta 2000. - The Queen vastaan Secretary of State for Health ym., ex parte Imperial Tobacco Ltd ym.. - Ennakkoratkaisupyyntö: High Court of Justice (England & Wales), Queen's Bench Division (Crown Office) - Yhdistynyt kuningaskunta. - Direktiivi 98/43/EY - Tupakkatuotteiden mainonta ja niiden hyväksi tapahtuva sponsorointi - Pätevyys. - Asia C-74/99.



Oikeustapauskokoelma 2000 sivu I-08599



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Ennakkoratkaisukysymykset Yhteisöjen tuomioistuimen toimivalta Direktiivin pätevyyden arviointi Direktiivin kumoaminen perustamissopimuksen 173 artiklan (josta on muutettuna tullut EY 230 artikla) nojalla nostetun kanteen perusteella Lausunnon antamisen raukeaminen

Asianosaiset

Asiassa C-74/99,

jonka High Court of Justice (England & Wales), Queen's Bench Division (Crown Office) (Yhdistynyt kuningaskunta) on saattanut EY:n perustamissopimuksen 177 artiklan (josta on tullut EY 234 artikla) nojalla yhteisöjen tuomioistuimen käsiteltäväksi saadakseen tässä kansallisessa tuomioistuimessa vireillä olevassa asiassa

The Queen

vastaan

Secretary of State for Health ym.,

ex parte: Imperial Tobacco Ltd ym.,

ennakkoratkaisun tupakkatuotteiden mainontaa ja niiden hyväksi tapahtuvaa sponsorointia koskevien jäsenvaltioiden lakien, asetusten ja hallinnollisten määräysten lähentämisestä 6 päivänä heinäkuuta 1998 annetun Euroopan parlamentin ja neuvoston direktiivin 98/43/EY (EYVL L 213, s. 9) pätevyydestä,

YHTEISÖJEN TUOMIOISTUIN,

toimien kokoonpanossa: presidentti G. C. Rodríguez Iglesias, jaostojen puheenjohtajat J. C. Moitinho de Almeida (esittelevä tuomari), D. A. O. Edward, L. Sevón ja R. Schintgen sekä tuomarit P. J. G. Kapteyn, C. Gulmann, A. La Pergola, J.-P. Puissochet, P. Jann, H. Ragnemalm, M. Wathelet ja F. Macken,

julkisasiamies: N. Fennelly,

kirjaaja: apulaiskirjaaja H. von Holstein ja hallintovirkamies L. Hewlett,

ottaen huomioon kirjalliset huomautukset, jotka sille ovat esittäneet

Imperial Tobacco Ltd ym., edustajinaan D. Wyatt, D. Anderson, QC, ja barrister J. Stratford, solicitors Lovell White Durrantin valtuuttamina,

Yhdistyneen kuningaskunnan hallitus, asiamiehenään Treasury Solicitor's Departmentin virkamies M. Ewing, avustajinaan professori R. Cranston, QC, MP, Her Majesty's Solicitor General for England & Wales, ja N. Paines, QC,

Saksan hallitus, asiamiehinään liittovaltion valtiovarainministeriön ministerineuvos W.-D. Plessing ja saman ministeriön ylijohtaja C.-D. Quassowski,

Ranskan hallitus, asiamiehinään ulkoasiainministeriön oikeudellisen osaston jaostopäällikkö K. Rispal-Bellanger ja saman osaston lähetystöneuvos R. Loosli-Surrans,

Italian hallitus, asiamiehenään ulkoasiainministeriön diplomaattisten riita-asioiden osaston osastopäällikkö, professori U. Leanza, avustajanaan valtionasiamies, asianajaja O. Fiumara,

Suomen hallitus, asiamiehenään ulkoasiainministeriön lainsäädäntöneuvos E. Bygglin,

Euroopan parlamentti, asiamiehinään oikeudellisen yksikön jaostopäällikkö C. Pennera ja saman yksikön virkamiehet R. Bray ja M. Moore,

Euroopan unionin neuvosto, asiamiehinään oikeudellisen yksikön johtaja R. Gosalbo Bono ja saman yksikön virkamiehet A. Feeney ja S. Marquardt,

Euroopan yhteisöjen komissio, asiamiehinään oikeudellisen yksikön virkamies I. Martínez del Peral ja oikeudellisessa yksikössä toimiva kansallinen virkamies M. Shotter,

ottaen huomioon suullista käsittelyä varten laaditun kertomuksen,

kuultuaan Imperial Tobacco Ltd ym:iden, edustajinaan D. Wyatt ja D. Anderson; Yhdistyneen kuningaskunnan hallituksen, asiamiehenään Treasury Solicitor's Departmentin virkamies G. Amodeo, avustajinaan R. Cranston ja N. Paines; Saksan hallituksen, asiamiehenään C.-D. Quassowski, avustajanaan asianajaja J. Sedemund, Berliini; Ranskan hallituksen, asiamiehenään R. Loosli-Surrans; Italian hallituksen, asiamiehenään O. Fiumara; Suomen hallituksen, asiamiehenään valtionasiamies T. Pynnä; parlamentin, asiamiehinään C. Pennera ja M. Moore; neuvoston, asiamiehinään R. Gosalbo Bono, A. Feeney ja S. Marquardt; ja komission, asiamiehinään I. Martínez del Peral ja M. Shotter, 12.4.2000 pidetyssä istunnossa esittämät suulliset huomautukset,

kuultuaan julkisasiamiehen 15.6.2000 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 High Court of Justice (England & Wales), Queen's Bench Division (Crown Office) on esittänyt yhteisöjen tuomioistuimelle 2.2.1999 tekemällään päätöksellä, joka on saapunut yhteisöjen tuomioistuimeen 2.3.1999, EY:n perustamissopimuksen 177 artiklan (josta on tullut EY 234 artikla) nojalla ennakkoratkaisukysymyksen tupakkatuotteiden mainontaa ja niiden hyväksi tapahtuvaa sponsorointia koskevien jäsenvaltioiden lakien, asetusten ja hallinnollisten määräysten lähentämisestä 6 päivänä heinäkuuta 1998 annetun Euroopan parlamentin ja neuvoston direktiivin 98/43/EY (EYVL L 213, s. 9; jäljempänä direktiivi) pätevyydestä.

2 Tämä kysymys on esitetty sellaisen hakemuksen yhteydessä, jonka Imperial Tobacco Ltd, Gallaher Ltd, Rothmans (UK) Ltd ja British American Tobacco Investments Ltd tai niiden tytäryhtiöt (jäljempänä Imperial Tobacco ym.), jotka ovat tupakkatuotteiden valmistajia Yhdistyneessä kuningaskunnassa, ovat tehneet 21.9.1998 saadakseen valittaa muun muassa Yhdistyneen kuningaskunnan hallituksen aikeista ja/tai sillä olevasta velvollisuudesta panna täytäntöön direktiivin vaatimukset. Imperial Tobacco ym. ovat myös vaatineet asian saattamista yhteisöjen tuomioistuimen käsiteltäväksi perustamissopimuksen 177 artiklan mukaisesti.

3 Imperial Tobacco ym. ovat pääasian oikeudenkäynnissä esittäneet kuusi direktiiviä koskevaa pätemättömyysperustetta, jotka koskevat ensinnäkin sitä, että direktiivin oikeudellinen perusta on epäasianmukainen; toiseksi sitä, että sananvapautta koskevaa perusoikeutta on loukattu; kolmanneksi sitä, että suhteellisuusperiaatetta on loukattu; neljänneksi sitä, että toissijaisuusperiaatetta on loukattu; viidenneksi sitä, että perusteluvelvollisuus on laiminlyöty; ja kuudenneksi sitä, että EY:n perustamissopimuksen 222 artiklaa (josta on tullut EY 295 artikla) on rikottu ja/tai omaisuudensuojaa koskevaa perusoikeutta on loukattu.

4 Kansallinen tuomioistuin katsoi, että Imperial Tobacco ym:iden esittämät pätemättömyysperusteet olivat vakavia, minkä vuoksi se päätti lykätä asian käsittelyä ja esittää yhteisöjen tuomioistuimelle seuraavan ennakkoratkaisukysymyksen:

"Voidaanko neuvoston direktiiviä 98/43/EY pitää seuraavista syistä kokonaisuudessaan tai osittain pätemättömänä:

a) se, että 57 artiklan 2 kohta, 66 artikla ja 100 a artikla muodostavat epäasianmukaisen oikeudellisen perustan,

b) sananvapautta koskevan perusoikeuden loukkaaminen,

c) suhteellisuusperiaatteen loukkaaminen,

d) toissijaisuusperiaatteen loukkaaminen,

e) perusteluvelvollisuuden laiminlyönti,

f) EY:n perustamissopimuksen 222 artiklan rikkominen ja/tai omaisuudensuojaa koskevan perusoikeuden loukkaaminen?"

5 Asiassa C-376/98, Saksa vastaan parlamentti ja neuvosto, tänään annetulla tuomiolla (Kok. 2000, s. I-8419, s. I-8423) direktiivi on kumottu kokonaisuudessaan. Ennakkoratkaisukysymykseen ei näin ollen ole aihetta vastata.

Päätökset oikeudenkäyntikuluista

Oikeudenkäyntikulut

6 Yhteisöjen tuomioistuimelle huomautuksensa esittäneille Yhdistyneen kuningaskunnan, Saksan, Ranskan, Italian ja Suomen hallituksille sekä parlamentille, neuvostolle ja komissiolle aiheutuneita oikeudenkäyntikuluja ei voida määrätä korvattaviksi. Pääasian asianosaisten osalta asian käsittely yhteisöjen tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta.

Päätöksen päätösosa

Näillä perusteilla

YHTEISÖJEN TUOMIOISTUIN

on ratkaissut High Court of Justice (England & Wales), Queen's Bench Divisionin (Crown Office) 2.2.1999 tekemällään päätöksellä esittämän kysymyksen seuraavasti:

Koska tupakkatuotteiden mainontaa ja niiden hyväksi tapahtuvaa sponsorointia koskevien jäsenvaltioiden lakien, asetusten ja hallinnollisten määräysten lähentämisestä 6 päivänä heinäkuuta 1998 annettu Euroopan parlamentin ja neuvoston direktiivi 98/43/EY on kokonaisuudessaan kumottu asiassa C-376/98, Saksa vastaan parlamentti ja neuvosto, tänään annetulla tuomiolla, ei ennakkoratkaisukysymykseen ole aihetta vastata.